Proiect

PARLAMENTUL REPUBLICII MOLDOVA

LEGE

pentru completarea Anexei nr.1 la Legea nr. 142-XVI din 07 iulie 2005 privind aprobarea Nomenclatorului domeniilor de formare profesională şi al specialităţilor pentru pregătirea cadrelor în instituţiile de învăţămînt superior,
 ciclul I
Parlamentul adoptă prezenta lege organică

Art. I. –Anexa nr.1 din Legea privind aprobarea nomenclatorului domeniilor de formare profesională şi al specialităţilor pentru pregătirea cadrelor în instituţiile de învăţămînt superior, ciclul I nr. 142_XVI din 07 iulie 2005 (Monitorul Oficial al Republicii Moldova, 2005, nr. 101-103, art. 476), cu modificările ulterioare la compartimentul „Domeniul fundamental 1. Educaţie” se completează cu o nouă poziţie: 141.16 Dans sportiv şi modern.
Art. II. – Guvernul în termen de o lună de la data intrării în vigoare a prezentei legi va aduce actele sale normative în concordanţă cu prevederile acesteia.

PREŞEDINTELE PARLAMENTULUI

NOTĂ INFORMATIVĂ 

la proiectul Legii privind completarea Anexei nr. 1 la Legea nr. 142-XVI din 17 iulie 2005 privind aprobarea Nomenclatorului domeniilor de formare profesională şi al specialităţilor pentru pregătirea cadrelor în instituţiile de

 învăţămînt superior, ciclul I 

Propunerea elaborării şi adoptării proiectului de lege nominalizat intervine în contextul susţinerii promovării în mediul tineretului a artei dansului sportiv şi a dansului modern, iniţiativă lansată de structurile asociative din domeniu şi susţinută de cadrele didactice din instituţiile de învăţămînt pedagogic.

Ca punct de  pornire ar putea fi examinată atribuirea specialităţii „Dans sportiv şi modern” ca a doua specialitate la facultăţile UPS „Ion Creangă”, care ar folosi baza materială a Universităţii şi baza materială a Federaţiei Dansului Sportiv din Moldova pentru formarea specialiştilor în domeniul dat.

Iniţiativa dată are şi un aspect de perspectivă pentru viitorii absolvenţi licenţiaţi ai Universităţilor Pedagogice, care vor beneficia de posibilitatea, concomitent cu activitatea de bază, de a profesa o a doua specialitate – cea de profesor de dans sportiv şi de dans modern. Considerăm, că pe lîngă faptul salutabil de a însuşi arta dansului, specialiştii în domeniul pedagogiei vor avea şi un suport material, fiind remuneraţi pentru profesarea acestei specialităţi.
În contextul celor menţionate, se propune a completa Anexa nr.1 la Legea nr. 142-XVI din 07.07.2005, compartimentul 1. Educaţie, 141. Educaţie şi formare a profesorilor cu o nouă poziţie – „141.16 Dans sportiv şi modern” . Prevederea dată va permite instituţiilor de învăţămînt pedagogic să realizeze selectarea viitorilor studenţi la specialitatea nominalizată concomitent cu cele de la pregătirea pedagogică profesională. Cadrele didactice pentru specialitatea „dans sportiv şi modern” vor fi selectate de către administraţia universitară inclusiv şi cu suportul structurilor, care profesează dansul sportiv şi dansul modern de mai mult timp şi care numără antrenori-pedagogi cu pregătire specială, pedagogică şi o bogată experienţă în domeniu. De asemenea, nu va servi un obstacol nici limba de instruire, deoarece în majoritate aceste persoane posedă atît limba de stat, cît şi limbile rusă, engleză sau alte limbi de utilizare internaţională.

